6.

U poglavlje 1. glave III. umeću se sljedeći članci: „Članak 36.a 1. Roba koja se unosi na carinsko područje Zajednice mora biti obuhvaćena skraćenom deklaracijom, izuzev robe koja se prevozi prijevoznim sredstvima koja samo prolaze teritorijalnim vodama ili zračnim prostorom carinskog područja bez zaustavljanja na tom području. 2. Skraćena deklaracija podnosi se ulaznoj carinarnici. Carinska tijela mogu dopustiti da se skraćena deklaracija podnese drugoj carinarnici, pod uvjetom da ta carinarnica odmah obavijesti ili stavi na raspolaganje elektroničkim putem sve potrebne podatke ulaznoj carinarnici. Umjesto podnošenja skraćene deklaracije, carinska tijela mogu prihvatiti podnošenje obavijesti i pristupa podacima iz skraćene deklaracije u računalnom sustavu gospodarskog subjekta. 3. Skraćena deklaracija podnosi se prije unošenja robe u carinsko područje Zajednice. 4. Postupak Odbora koristi se radi utvrđivanja: — roka do kojeg se podnosi skraćena deklaracija prije unosa robe na carinsko područje Zajednice, — pravila za izuzeća od i izmjene roka iz prve alineje, i — uvjeta pod kojima se od zahtjeva za skraćenu deklaraciju može odstupiti ili se on može prilagoditi, u skladu s posebnim okolnostima i za posebne vrste prometa robe, vrste prijevoza i gospodarskih subjekata i u slučaju kada međunarodni sporazumi predviđaju posebne sigurnosne mjere. Članak 36.b 1. Postupak Odbora koristi se za utvrđivanje seta zajedničkih podataka i formata za skraćenu deklaraciju koji sadrži podatke potrebne za analizu rizika i pravilnu primjenu carinskih provjera, prvenstveno za sigurnosne namjene, uz korištenje prema potrebi međunarodnih standarda i trgovinske prakse. 2. Skraćena deklaracija izdaje se uporabom tehnike obrade podataka. Mogu se koristiti podaci o trgovini, lukama i prijevozu pod uvjetom da sadrže sve potrebne pojedinosti. U iznimnim okolnostima carinska tijela mogu prihvatiti skraćene deklaracije u papirnom obliku, pod uvjetom da primjenjuju jednaku razinu upravljanja rizikom kao u slučaju skraćene deklaracije izdane uporabom tehnike obrade podataka. 3. Skraćenu deklaraciju podnosi osoba koja unosi robu ili koja preuzima odgovornost za prijevoz robe na carinskom području Zajednice. 4. Neovisno o obvezama osobe iz stavka 3., skraćenu deklaraciju može umjesto nje podnijeti: (a) osoba u čije ime nastupaju osobe iz stavka 3.; ili (b) svaka osoba koja može podnijeti ili daje na podnošenje predmetnu robu nadležnom carinskom tijelu; ili (c) predstavnik jedne od osoba iz stavka 3. ili točaka (a) ili (b). 5. Osobi iz stavaka 3. i 4. može se na njezin zahtjev odobriti ispravak jednog ili više podataka iz skraćene deklaracije nakon što je podnesena. Međutim, nikakav ispravak nije moguć nakon što carinska tijela: (a) obavijeste osobu koja je podnijela skraćenu deklaraciju da namjeravaju pregledati robu; ili (b) utvrde da su predmetni podaci netočni; ili (c) dopuste uklanjanje robe. Članak 36.c 1. Ulazna carinarnica može odustati od podnošenja skraćene deklaracije u pogledu robe za koju je carinska deklaracija podnesena prije isteka roka iz članka 36.a stavaka 3. ili 4. U takvom slučaju carinska deklaracija sadrži najmanje one podatke koji su potrebni za skraćenu deklaraciju i, sve dok se ne prihvati u skladu s člankom 63. ove Uredbe, ona ima status skraćene deklaracije. Carinska tijela mogu dopustiti da se carinska deklaracija podnese uvoznoj carinarnici koja je različita od ulazne carinarnice, pod uvjetom da ta carinarnica odmah obavijesti ili stavi na raspolaganje elektroničkim putem sve potrebne podatke ulaznoj carinarnici. 2. Kad se carinska deklaracija podnosi na drugačiji način bez uporabe tehnike obrade podataka, carinska tijela primjenjuju jednaku razinu upravljanja rizikom kao u slučaju carinske deklaracije izdane uporabom tehnike obrade podataka.”